text: Russisk stop betyder billigere koteletter
  07 marts 2014 kl. 09.21
  Prisen på svinekød er faldet med 10 pct., efter at Rusland har stoppet for importen af svin fra EU. Det betyder lavere priser på flæskesteg og koteletter i danske butikker.
  Prisfaldet sætter svineproducenterne under pres, siger anlytiker Troels Schmidt fra firmaet Agrocura Finans & Råvarer til DR Syd.
  - Importstoppet medfører, at man kan se frem til lidt billigere koteletter, end man ellers ville. Så man kan jo tale om, at den enes død er den andens brød, siger han til DR Syd.
  Rusland indførte sit importstop for en måned siden. Og det er ikke sikkert, at prisfaldet vil vise sig med fuld styrke i danske butikker.
  - Det er svært at vurdere, for man må tage højde for detailhandlen, men et par kroner på flæskestegen er ikke utænkeligt, og så vil vi se nogle flere slagtilbud på svinekød, siger Troels Schmidt til DR Syd.
  